Na temelju članka 37. Statuta Grada Šibenika ("Službeni glasnik Grada Šibenika" br. 2/21) i članka 37. Zakona o proračunu (“Narodne novine” broj 144/21), Gradsko vijeće Grada Šibenika na 12. sjednici održanoj 19. prosinca 2022. godine donosi

**ODLUKU**

**o usvajanju Višegodišnjeg plana uravnoteženja Proračuna Grada Šibenika za razdoblje 2023. - 2025. godine**

**I.**

Usvaja se Višegodišnji plan uravnoteženja Proračuna Grada Šibenikaza razdoblje 2023.-2025. godine.

**II.**

Višegodišnji plan uravnoteženja Proračuna Grada Šibenikaza razdoblje 2023.-2025. godine nalazi se u privitku ove Odluke i čini njen sastavni dio.

**III.**

Donošenjem ove Odluke prestaje važiti Odluka o usvajanju plana sukcesivnog pokrića manjka ("Službeni glasnik Grada Šibenika" br. 8/21). Ova Odluka stupa na snagu prvog dana od dana objave u “Službenom glasniku Grada Šibenika”, a primjenjuje se od 1. siječnja 2023. godine.

KLASA: 400-07/22-01/06

URBROJ: 2182-1-06/1-22-3

Šibenik, 19. prosinca 2022.

GRADSKO VIJEĆE GRADA ŠIBENIKA

PREDSJEDNIK

dr.sc. Dragan Zlatović,v.r.

**VIŠEGODIŠNJI PLAN URAVNOTEŽENJA PRORAČUNA GRADA ŠIBENIKA ZA RAZDOBLJE 2023. – 2025. GODINE**

1. **PRAVNI TEMELJ**

Člankom 37. Zakona o proračunu (“Narodne novine” broj 144/21) propisano je ako jedinice lokalne i područne (regionalne) ne mogu preneseni manjak podmiriti do kraja proračunske godine, obvezni su izraditi višegodišnji plan uravnoteženja za razdoblje za koje se proračun donosi. Naime, kako do dana izrade Proračuna nije donesen pravilnik od strane Ministarstva financija koji bi propisao izgled i sadržaj višegodišnjeg plana uravnoteženja, isti je izrađen u skladu s Uputama za izradu proračuna Jedinica lokalne i područne (regionalne) samouprave za razdoblje 2018. – 2020. Napravljena je analiza financijskog stanja Grada Šibenika radi što kvalitetnije procjene ukupnog rezultata za 2022. godinu te izrade plana pokrića konsolidiranog manjka utvrđenog na dan 31.12.2021. godine. Na temelju sagledanih pokazatelja sastavljen je prijedlog mjera za pokriće manjka i akcijski plan za njihovu provedbu.

1. **ANALIZA I OCJENA POSTOJEĆEG FINANCIJSKOG STANJA**

U analizi financijskog stanja korišteni su podaci iz financijskih izvještaja razine 22 (Grad Šibenik) i razine 23 (konsolidirani financijski izvještaji) iz 2021. godine u dijelu koji se odnosi na pokriće iznosa prenesenoga konsolidiranog manjka te podaci iz financijskih izvještaja

Grada Šibenika za razdoblje siječanj – rujan 2022. godine.

U financijskim izvještajima razine 22 (Grad Šibenik) utvrđeno je da je na dan 31.12.2021. godine manjak prihoda i primitaka za pokriće u sljedećem razdoblju iznosio 8.525.859 eura. Međutim, kako je kod sukcesivnog planiranja manjka kroz trogodišnje razdoblje potrebno uključiti konsolidirani rezultat poslovanja koji uključuje i sve proračunske korisnike (financijski izvještaji razine 23), tako se uzima podatak iskazan u obrascu PR-RAS razine 23, a koji je na dan 31.12.2021. godine iznosio 8.949.851 eur. Za provedbu Višegodišnjeg plana uravnoteženja osigurana su sredstva u Proračunu Grada Šibenika za 2023. godinu i projekcijama za 2024. i 2025. godinu.

Preneseni manjak prihoda prvenstveno je posljedica višegodišnjih nepovoljnih gospodarskih kretanja u hrvatskom gospodarstvu uzrokovanih prvenstveno pojavom pandemije korona virusom te provođenja velikog broja investicijskih projekata financiranih iz EU sredstava, a koji su se prethodno predfinancirali iz izvora proračuna. Unatoč tome, prioritet je bio da se u Proračunu Grada Šibenika zadrži postignuta razina standarda u području socijalne skrbi, predškolskog odgoja i školstva, kulture, sporta i komunalne infrastrukture.

U nastavku se daje kratki osvrt na najvažnije financijske pokazatelje iz 2021. godine te iz 2022. godine.

Utvrđeni financijski rezultat poslovanja Grada Šibenika na dan 31.12.2021. godine (razina 22) u svojoj računovodstveno propisanoj strukturi proizlazi iz viška prihoda poslovanja u iznosu od 3.417.571 eur, viška primitaka od financijske imovine u iznosu od 2.553.221 eur, manjka prihoda od nefinancijske imovine u iznosu od 8.162.644 eura te prenesenog manjka prihoda od nefinancijske imovine iz prethodnih godina u iznosu od 6.334.006 eura. Višak prihoda poslovanja ostvaren je kao rezultat više ostvarenih prihoda poslovanja (prihod od poreza, prihod od imovine i dr.) u odnosu na izvršene rashode poslovanja (rashode za zaposlene, materijalne rashode, financijske rashode, pomoći, naknade i ostale rashode poslovanja) u 2021. godini. Manjak prihoda od nefinancijske imovine rezultat je manje ostvarenih prihoda od prodaje gradske imovine (zemljišta, objekata i dr.) i znatno većih ulaganja u nabavu građevinskih objekata, postrojenja i opreme, dodatnih ulaganja u građevinske i ostale objekte te ulaganja u tuđu imovinu radi prava korištenja u 2021. godini. Višak primitaka od financijske imovine ostvaren je zbog manjih izdataka za otplatu glavnica primljenih kredita i zajmova tijekom 2021. godine, s obzirom da otplata dugoročnog zaduženja u 2021. godini u iznosu od 3.649.877 eura počinje u travnju 2024. godine.

U 2021. godini značajno povećanje bilježe prihodi poslovanja u odnosu na 2020. godinu i to za 2.936.398 eura što je dokaz da je Grad uložio dodatne napore u svrhu realizacije mjera za otklanjanje uzroka nastanka negativnog poslovanja.

U strukturi prihoda poslovanja u 2021. godini, najznačajnije povećanje bilježe prihodi od poreza i prireza na dohodak za 987.368 eura jer se izmjenama Zakona o financiranju JLP(R)S udio gradova i općina u raspodjeli prihoda od poreza na dohodak povećao s 60% na 74%. Povećanje bilježe i prihodi od poreza na imovinu za 368.879 eura zbog većeg ostvarenja prihoda od poreza na kuće za odmor za 59.636 eura i poreza na promet nekretnina za 309.243 eura.

U okviru prihoda od poreza smanjenje u 2021. godini bilježe prihodi od poreza na potrošnju jer je u 2020. godini izmijenjena Odluka o porezima Grada Šibenika na način da je stopa smanjena s 3% na 1,5% s primjenom od 1. siječnja 2021. godine, a u svrhu oporavka poslovanja poduzetnika uslijed pada gospodarske aktivnosti uzrokovane krizom korona virusa.

Grad je do sada posebnu pažnju posvećivao praćenju natječaja iz EU fondova te pripremi i prijavi na iste te je istaknut kao jedan od najuspješnijih u povlačenju EU sredstava.

Sklopljenim ugovorima o dodjeli bespovratnih sredstava osigurali su se vanjski izvori financiranja brojnih kapitalnih projekata te se na taj način rasteretilo financiranje iz izvora Proračuna. Posljedica toga su veći prihodi od pomoći iz inozemstva i od subjekata unutar općeg proračuna i to u iznosu od 8.009.499 eura, što je za 1.413.706 eura više u odnosu na 2020. godinu.

Prihodi od imovine su ostvareni za 300.012 eura više zbog većeg ostvarenja prihoda od zakupa poslovnih prostora i javnih površina, što je dokaz provođenja mjere učinkovitog upravljanja nekretninama u vlasništvu Grada. Također, povećanje bilježe i prihodi od turističke pristojbe i to za 146.435 eura, što je pokazatelj postepenog oporavka turizma od pandemije uzrokovane korona virusom. Prihodi od komunalne naknade bilježe povećanje za 578.462 eura zbog evidentiranja nezaduženih nekretnina te utvrđivanja stvarne površine snimanjem objekata uz pomoć drona te uvođenjem istih u GIS sustav.

U 2022. godini je nastavljen trend povećanja prihoda poslovanja te su u prvih 9 mjeseci isti povećani za 2.486.713 eura u odnosu na isto razdoblje 2021. godine. Najznačajnije povećanje bilježe prihodi od poreza i prireza na dohodak i to za 1.951.762 eura. U 2021. godini ponovno je izmijenjena Odluka o porezima Grada Šibenika i to u dijelu koji se odnosi na porez na potrošnju te je stopa s nekadašnjih 1,5% vraćena na 3% s primjenom od 1.1.2022. godine, što je utjecalo na povećanje navedenih prihoda za 200.213 eura. Prihodi od pomoći temeljem prijenosa EU sredstava su manji za 1.382.069 eura iz razloga što do kraja rujna nisu doznačena EU sredstva za sufinanciranje nabave autobusa za potrebe javnog gradskog prijevoza sukladno sklopljenom Ugovoru o dodjeli bespovratnih sredstava ,,lntegrirana mobilnost na području grada Šibenika - povećanje broja putnika u javnom prijevozu“. Navedena sredstva se očekuju do kraja godine, što će značajno utjecati na povoljniji financijski rezultat poslovanja. Gradsko vijeće Grada Šibenika je sredinom rujna 2021. godine [donijelo Odluku o vrijednosti boda komunalne naknade](https://sibenskiportal.hr/y1/vladajuca-vecina-izglasala-poskupljenje-komunalne-naknade-u-sibeniku-od-skoro-50-posto/?fbclid=IwAR0bidZR0nIuGUY8wgAiRywwAtr6v_6QrVZtt3TxifZTzGVmk8clqOGQrDc) čime je vrijednost boda za obračun komunalne naknade porastao s 0,48 na 0,70 kn s primjenom od 1. siječnja 2022. godine. Na istoj sjednici su usvojene i izmjene odluka o komunalnom doprinosu i komunalnoj naknadi kojima su izmijenjena područja zona i koeficijenti zona za obračun komunalne naknade te jedinična vrijednost komunalnog doprinosa. Samim time prihodi od komunalnog doprinosa bilježe povećanje za 276.313 eura, a od komunalne naknade za 1.088.618 eura.

Grad Šibenik ne može utjecati na promjene u poreznim propisima o kojima ovise opći prihodi što će ih ostvariti, što se prije svega odnosi na porez na dohodak, no može nastaviti graditi pozitivnu investicijsku klimu i poboljšati uvjete za razvoj poduzetništva te time indirektno utjecati na porast zapošljavanja i dohotka građana, a time i porast prihoda od poreza na dohodak. U cilju nastavka pružanja planiranih javnih usluga zadovoljavajuće kvalitete i provođenja strateških projekata, nastavit će se s poduzimanjem svih mjera za pravodobno prikupljanje i ostvarenje proračunskih prihoda uz maksimalno poštivanje načela ekonomičnosti i učinkovitosti prilikom trošenja proračunskih sredstava, a kako bi ostvareni prihodi bili dostatni za pokriće svih rashoda i izdataka.

1. **POPIS MJERA ZA OTKLANJANJE UTVRĐENIH UZROKA NASTANKA NEGATIVNOG POSLOVANJA TE MJERA ZA STABILNO ODRŽIVO POSLOVANJE**

U nastavku se daje popis mjera za otklanjanje utvrđenih uzroka nastanka negativnog poslovanja u prethodnim godinama na koje Grad može utjecati, te ujedno i popis mjera za stabilno održivo poslovanje:

1. Praćenje naplate prihoda i provođenje mjera prisilne naplate;
2. Povećanje financiranja proračunskih projekata i aktivnosti iz vanjskih izvora financiranja;
3. Uvođenje sustava za evidentiranje nekretnina u vlasništvu grada;
4. Smanjenje materijalnih rashoda uz zadržavanje kvalitete rada i pružanja usluga građanima;
5. Obračun zakonskih zateznih kamata;
6. Implementacija sustava videonadzora na javnim površinama.
7. **AKCIJSKI PLAN PROVEDBE NAVEDENIH MJERA**

U nastavku je tabelarni prikaz mjera, načina provedbe, rok provedbe, financijski učinak te naziv odgovorne osobe za provođenje mjera:

|  |  |  |  |  |
| --- | --- | --- | --- | --- |
| **NAZIV MJERE** | **NAČIN PROVEDBE** | **ROK PROVEDBE** | **TROGODIŠNJI FINANCIJSKI UČINAK**  **(EUR)** | **ODGOVORNA OSOBA** |
| Praćenje naplate prihoda i provođenje mjera prisilne naplate | Postupanje prema važećem Pravilniku o postupcima naplate potraživanja | 31.12.2025. | 721.400 | Pročelnik Upravnog odjela za financije |
| Povećanje financiranja proračunskih projekata i aktivnosti iz vanjskih izvora financiranja | Veća orijentiranost na EU i nacionalne izvore financiranja apliciranjem projekata | 31.12.2025. | 6.636.160 | Pročelnik Upravnog odjela za gospodarstvo, poduzetništvo i razvoj |
| Uvođenje sustava za evidentiranje nekretnina u vlasništvu Grada | Izrada registra nekretnina u vlasništvu Grada i učinkovito raspolaganje nekretninama (zakup, najam, prodaja) | 31.12.2025. | 398.160 | Pročelnik Upravnog odjela za gospodarenje gradskom imovinom |
| Smanjenje materijalnih rashoda uz zadržavanje kvalitete rada i pružanja usluga građanima | Maksimalna racionalizacija materijalnih rashoda | 31.12.2025. | 398.160 | Pročelnici svih upravnih odjela |
| Obračun zakonskih zateznih kamata | Programsko rješenje obračuna zateznih kamata i prikaz na izdanim računima | 31.12.2025. | 398.160 | Pročelnik Upravnog odjela za financije |
| Implementacija sustava videonadzora na javnim površinama | Jednostavnije evidentiranje prometnih i komunalnih prekršaja | 31.12.2025. | 398.160 | Pročelnik Upravnog odjela za komunalne djelatnosti |

Planirani financijski učinak predloženih mjera je suficit proračuna u razdoblju od 2023.-2025. godine, odnosno sukcesivno pokriće manjka prihoda i primitaka u navedenom trogodišnjem razdoblju i to u iznosima kako slijedi:

* 2023. - u iznosu od 1.385.000 eura;
* 2024. – u iznosu od 3.782.600 eura;
* 2025. – u iznosu od 3.782.600 eura.